**Parlamentārās izmeklēšanas komisijas par valsts nozagšanas pazīmēm**

**un pirmstiesas izmeklēšanas kvalitāti kriminālprocesā Nr. 16870000911**

**pirmās sēdes**

**PROTOKOLS Nr.1**

2017. gada 27. jūlijā

Rīgā, Saeimas nama Sarkanajā zālē

Sēde sākas plkst. 15.35.

Sēdi vada (līdz komisijas priekšsēdētāja ievēlēšanai) Saeimas sekretārs Andrejs Klementjevs.

Protokolē Stenogrammu nodaļas vecākā redaktore Marika Saturiņa.

Piedalās:

komisijas locekļi:

Ritvars Jansons (VL–TB/LNNK),

Andrejs Judins (VIENOTĪBA),

Ainārs Mežulis (ZZS),

Igors Pimenovs (SASKAŅA),

Inguna Sudraba (NSL),

Mārtiņš Šics (LRA)

un klāt ir arī Saeimas deputāti un darbinieki, plašsaziņas līdzekļu pārstāvji.

**Darba kārtība**

Komisijas vadības ievēlēšana

**A. Klementjevs** atklāj sēdi, informē, ka saskaņā ar Saeimas kārtības rulli to vadīs līdz komisijas priekšsēdētāja ievēlēšanai, un aicina izvirzīt kandidatūras.

**R. Jansons** izvirza A. Judinu, norādot uz viņa kompetenci sarežģītos juridiskajos jautājumos.

**I. Pimenovs** izvirza I. Sudrabu, norādot uz viņas plašajām zināšanām, bagāto pieredzi un neatkarīgo raksturu.

**A. Mežulis** izsaka vēlmi uzdot katram kandidātam vienu jautājumu un vaicā A. Judinam, vai viņš tika pieaicināts kā eksperts konkrētajā kriminālprocesā.

**A. Judins** paskaidro, ka bieži un sakarā ar dažādām lietām sniedz konsultācijas tiesnešiem, prokuroriem, advokātiem, taču konkrētajā kriminālprocesā viņam nekāda statusa nav.

**A. Mežulis** jautā I. Sudrabai, vai viņa pati kādreiz piedalījusies t. s. oligarhu sarunās.

**I. Sudraba** atbild, ka par tām nav bijusi informēta un pirmo reizi uzzinājusi tikai no publikācijām plašsaziņas līdzekļos.

**A. Judins** jautā I. Sudrabai, vai fakts, ka viņas vārds figurē konkrētajā procesā, netraucēs viņai strādāt šajā komisijā.

**I. Sudraba** atbild, ka pret viņu tiek vērsta apmelošanas kampaņa un izdarīts spiediens, taču viņa nepakļausies šantāžai un tieši tāpēc ir gatava ieņemt priekšsēdētāja amatu šajā komisijā, kuras uzdevums ir noskaidrot konkrētajā krimināllietā veiktās izmeklēšanas kvalitāti.

**I. Pimenovs** apliecina cieņuA. Judina profesionalitātei un misijas apziņai, bet aicina komisijas locekļus neatkarīgi no priekšsēdētāja vēlēšanu rezultātiem noskaņoties radošam un atbildīgam darbam.

**R. Jansons** jautā, vai abiem kandidātiem ir pielaide valsts noslēpumam.

**A. Klementjevs** aizrāda, ka pašlaik nekādi kritēriji kandidātiem nav izvirzāmi un šis jautājums, ja nepieciešams, tiks risināts komisijas darba gaitā.

**A. Judins** atbild, ka viņam pielaide ir.

**I. Sudraba** atbild, ka viņai šī pielaide vienmēr ir bijusi, pildot savus profesionālos pienākumus.

**A. Klementjevs** informē par balsošanas kārtību (ar vēlēšanu zīmēm, bet atklāta).

Komisijas locekļi balso.

**A. Klementjevs** saskaita balsis un paziņo rezultātu.

**Balsošanas rezultātā (4:2) par komisijas priekšsēdētāju ievēlēta I. Sudraba.**

**A. Klementjevs** apsveic I. Sudrabu un nodod viņai sēdes vadību.

**I. Sudraba** pateicas, izsaka cerību, ka mērķis visiem komisijas locekļiem ir kopīgs, ierosina tūlīt ievēlēt arī komisijas sekretāru un par šā amata kandidātu izvirza M. Šicu, atzīmējot viņa profesionālo neitralitāti un kompetenci vadības jomā.

**R. Jansons** izvirza A. Judina kandidatūru.

**A. Judins** paziņo, ka saprot tikko notikušā balsojuma mērķi, atsakās no komisijas sekretāra amata, bet apsolās komisijas darbā piedalīties godprātīgi un darīt visu iespējamo, lai tiktu apmierinātas sabiedrības intereses.

Saeimas Juridiskā biroja vadītāja **Dina Meistere** paskaidro, ka gadījumā, kad ir tikai viens kandidāts, balsošana notiek, paceļot vai nepaceļot roku.

**Balsošanas rezultātā (“par” – 4; atturas – 2) par komisijas sekretāru ievēlēts M. Šics.**

**I. Sudraba** apvaicājas, vai būtu iespējams vienoties par komisijas darba kārtību, t. sk. sēžu laiku.

**I. Pimenovs** ieteic sēdes rīkot pirmdienās, bet šo sēdi beigt, lai varētu koncentrēties uz nākamo Saeimas sēdes daļu.

**A. Judins** iesaka ar priekšlikumiem apmainīties elektroniski.

Sēde tiek slēgta plkst. 15.50.

Sēdes vadītāji: A. Klementjevs

 I. Sudraba

Protokoliste: M. Saturiņa